
U.P.  GawadPlaridel2005 Awardee 


Established  in  2004  by  the  University  of  thePhilippines  (U.P.)  College  of 
Mass  Communication,  theannual  U.P.  GawadPlaridelisthesoleaward 
given  in  the  U.P  System  to  outstandingEilipino  mediapraetitioners  who 
have  excelled  in  any  of  the  media  (print,  radio,film,  television,  and  new 
media)andhaveperformedwith  the  highest  leuel  ofprofessional  integrity  in 
the  interest  ofpublic  seruiee.  The  award  is  named  after Mareelo  H.  del 
Pilar  (nom  de  plume,  Plaridel),  theselflesspropagandistwhosestewardship 
of the  reformist  newspaperLa  Solidaridadhelped  crystallize  nationalist 
sentiments  and  ignite  libertarian  ideas  in  the  1890s.  LikePlaridel,  the 
reeipient  of the  award  must  belieue  in  the  vision  ofa  Philippine  soeiety  that 
isegalitarian,participative,  andprogressive,  andin  media  thataresoeially 
responsible,  criticalandvigilant,  liberativeandtransformative,andfreeand 
independent. 

Thefirst  U.P.  GawadPlaridelwasgiven  toEugeniaDuran-Apostol 
in2004forhercontributionstoprintmedia.  Eortheyear2005,  theaward 
wasgiven  to  an  outstandingpraetitionerin film  —Ms.  Rosa  Vilma  T. 
Santos-Reeto  (aka  Yilma  Santos).  Shewas  ehosen,  among  otherreasons, 
for  building  a  brilliant  eareer  whieh  saw  hergrow  from  popular  ieon  to 
professional  aetor  through  self-discipline  and  tireless  honing  ofher  craft;for 
bravely  using  herpopularity  as  an  aetor  to  ehoose  roles  whieh  bring  to  the 
publie  attention  an  astounding  range  offemale  experiences  as  well  as  an 
array  ofproblems  confronting  women  of different  elasses  andseetors  in 
eontemporary  Eilipino  soeiety;  and for  bringing  to  life  on  sereen  eharaeters 
whose  stories  have  the  effect  of raising  or  transforming  the  eonseiousness  of 
women,  leading  them  a few  steps  doser  to  a  deeper  understanding  of their 
situation  vis-a-vis  thepatriarehy andto  theability  to  eontroltheirown  lives 
andmakeempoweredchoicesoftheirown. 


Plaridel  (February  2006)  3:1 , 1 47-1 60 

Asthe2005awardee,SantosdeliveredthisPLridelLectureduring 
the  U.P.  Gawad  Plaridel Paggawad atLektyur  on  July  4,  2005  at  the 
U.PFilmInstituteCineAdarna(formerly  U.P.Eilm  Center).  Morethan 
1,  OOOpeople  attended  the  event,  among  them  NationalA  rtist  Napoleon 
V.A  bueva  (who  seulpted  the  U.P.  GawadPlaridel  trophy);  SenatorRalph 
Reeto;  U.P.PresidentEmerlindaR.  Roman;  U.P.  Diliman  Ghaneellor 
SergioS.  Cao;  2004  U.P.  Gawad  Plaridel  awardee  Eugenia  Duran 
Apostol;Film  Development  Council  ofthePhilippines  ChairLaurice 
Guillen-Feleo;Film  Aeademy  ofthePhilippines  GhairAtty.  Espiridion 
Laxa; ABS-GBN Executive  VicePresident  Gharo  Santos-Concio;film 
direetors  ChitoRonoandJerrySineneng;film  eritieDr.  BimvenidoLumbera; 
writersRieky  Lee,  PeteLaeaba,  andMarra  PL.  Lanot;  aetor  Tirso  Cruz 
III;  and faculty  members  and  mass  eommunieation  students from  U.P. 
Officials,faculty  members,  andstudentsfromMiriam  College,  Polyteehnie 
UniversityofthePhilippines,  UniversityoftheEast,  Trinity  Collegeof 
Quezon  City,  Ateneo  deManila  University,  DeLa  Salle  University  (Lipa), 
andtheBatangasState  University  werealsopresent. 

Nbong  ginawa  ko  ang  pelikulang  Ging  (1964),  ako  ay  sampung 
(10)  taong  gulang.  Mahigit  kumulang  200  pelikula  na  ang 
aking  nagawa.  Kaya  sa  araw  na  ito,  nais  kong  ibahagi  ang  naging 
karanasan  ko  at  mga  pananaw  sa  mahabang  panahong  ito  sa  daigdig 
na  pinanggalingan  ko:  ang  daigdig  ng  pelikulang  Pilipino,  ang 
daigdig  din  na  naging  dahilan  kung  bakit  ako  ay  nasa  harapan  ninyo 
ngayon,  ang  daigdig  na  ang  sabi  ng  iba  ay  naghihingalo  na. 

Malayong-malayo  sa  kasalukuyang  paghihingalo  ang 
industriya  ng  pelikula  noong  nagsisimula  pa  ako  dito.  Mula  edad 
9  hanggang  15  ay  nakagawa  na  ako  ng  25  pelikula,  halos  5  pelikula 
bawat  taon.  Sa  maagang  panahong  iyon,  ako  ay  kumikita  na.  Ilan 
sa  mga  pelikulang  ginawa  ko  noon  ay  ang  Trudis  Liit  (1963), 
Anak,  Ang  Iyong  Ina  (1963)  Naligaw  na  Anghel  (1964), 
Hampaslupang Maton  (1966)  at  De  Colores  (1968).  Hindi  ko 
alam  kung  ang  mga  ito  ay  dapat  kong  ipagmalaki,  pero  para  sa 


Si  Ms.  Vilma  Santos  habang  tinatanggap  ang  tropeo  ng  U.P.  Gawad 
Plaridel  2005  na  iniabot  nina  (mula  sa  kanan)  Dr.  Nieanor  G.  Tiongson, 
Dekano  ng  Kolehiyo  ng  Pangmadlang  Komunikasyon,  Dr.  Emerlinda  R. 
Roman,  Pangulo  ng  Unibersidad  ng  Pilipinas  (U.P.)  ,  at  Dr.  Sergio  S.  Cao, 
Chanselor  ng  U.P.  Diliman.  Ang  tropeo  ay  nilikha  ni  Dr.  Napoleon  V. 
Abueva,  Pambansang  Alagad  ng  Sining  (Sining  Biswal). 

akin,  dito  ako  nag-umpisa,  at  maaayos  at  magagaling  ang  mga 
pelikulang  ito.  Nakakatawa  lang  ang  mga  titulo.  Pero 
ipinagmamalaki  kong  sabihing  kumita  ang  mga  pelikulang  iyan. 
Kasi,  wala  pang  pirated  CDs  at  DVDs  noon,  wala  pang  eable 
television.  Madalang  pa  ang  dating  ng  dayuhang  pelikula.  Noong 
mga  panahong  iyon,  mga  10  taon  pa  lang  ako  ay  may  teleserye  na 
ako.  Ito  ay  Ang  Larawan  ng  Pag-ibig.  Primetime  ito  na 
ipinapalabas  mula  6:00  hanggang  6:30  ng  gabi. 

Noong  nagdadalaga  na  ako  noong  1960s  at  unang  bahagi 
ng  1970s,  pakanta-kanta  at  pasayaw-sayaw  naman  kami  ng  aking 
kasamahan.  Kung  hindi  sa  loob  ng  studio  ay  ginagawa  namin  iyon 
sa  ilalim  ng  punong  mangga.  Sa  loob  lamang  ng  dalawang  linggo 
ay  may  bagong  pelikula  na  namang  ipalalabas  at  tinatangkilik 
naman  ng  mga  fans.  Ilan  sa  mga  pelikulang  ito  ay  ang  Songs  and 
Lovers  (1970),  /  Love  You  Honey  (1970),  Edgar  Loves  Vilma 
(1970),  Takbo,  Vilma,  Dali  (1972),  Hatinggabi  Na,  Vilma 
(1972),  at  Vilma  and  the  Beep,  Beep,  Miniea  (1974).  Totoo 
pong  nakakatuwa  ang  mga  titulo,  pero  noong  mga  panahong  iyon, 
tuwang-tuwa  ang  mga  fans,  at  lalo  silang  naligayahan  noong 
ginampanan  ko  ang  papel  ng  isang  Dyesebel  at  nang  ako  ay  naging 
Darna  din. 

Pambihira  ang  mga  fans  noong  araw.  Ang  tawag  sa  kanila 
ay  mga /anaties.  Ang  ginagawa  nila  ay  ginugupit  lahat  ng  artikulo 
ng  kanilang  mga  idolo,  nililinis,  inaayos  at  inilalagay  sa  album. 
Hanggang  ngayon,  sa  aking  tanggapan  sa  Lungsod  ng  Lipa,  ay 
nagpupunta  pa  rin  sila  sa  akin,  mga  kasing-edad  ko  na  rin  at 
ipinapakita  nila  sa  akin  ang  mga  album  -  iyong  iba'y  kulay  sepia  na 
-  at  pinapapirmahan. 

Pero  dumating  ang  punto  sa  buhay  ko  na  kailangan  ko  nang 
magpasya  kung  ano  ang  dapat  na  maging  direksiyon  ng  aking  buhay 
bilang  isang  artista.  Ako  ay  ginabayan  ng  aking  mga  magulang  at 
mga  taong  malalapit  sa  akin,  tulad  nina  Atty.  [Espiridion]  Laxa, 
Manay  [Mariehu  Maeeda]  at  ang  naging  manager  ko  noon,  ang 
yumaong  si  William  Leary.  Hindi  naman  maaaring  habambuhay 
ay  wala  akong  gagawin  kundi  magpa-o/re  sa  mga  papel  na 

ginagampanan  ko.  Hindi  na  rin  gaanong  kinakagat  ng  mga  tao  noon 
ang  mga  love  team.  Noong  mga  panahong  iyon,  tumitindi  na  ang 
kompetisyon  sa  pag-arte.  Naghahanap  na  rin  ako  ng  mga  pelikula 
na  babagay  sa  edad  ko,  mga  pelikulang  masasabi  kong  puwedeng 
seryosohin.  Naghahanap  na  ako  ng  matinong  seript,  may  istorya, 
may  nilalaman,  iyong  maiintindihan  ng  mga  tao,  hindi  hiwalay  sa 
katotohanan.  Nag-iisip  na  ako.  At  unti-unti  nang  nabubuo  sa  aking 
isip  ang  magiging  direksyon  ng  buhay  ko  bilang  isang  artista. 

At  nag-umpisa  akong  tumanggap  ng  mga  pelikulang  mas 
malaman  kaysa  doon  sa  mga  naunang  pelikulang  aking  ginawa. 
Malaman  dahil  mas  may  seript,  mas  may  istorya  at  direksyon. 
Kabilang  sa  mga  pelikulang  ito  ang  Tag-ulan  sa  Tag-araw  (1975) 
at  Nakakahiya  (1975)  at  Nakakahiya  II  (1976)  kung  saan 
nakasama  ko  ang  namayapang  si  Eddie  Rodriguez.  Nariyan  din 
ang  Isang  Pugad,  Dalawang  Ihon  (1977)  na  ginawa  ko  sa  Lea 
Produetions.  Ang  mga  pelikulang  ito  at  iba  pang  ginawa  ko  noon 
ay  nakatulong  sa  akin  para  mahasa  ko  ang  aking  kakayahan  sa 
pag-arte.  Bukod  dito,  kumikita  rin  ang  mga  pelikula  ko  noon  at 
napakahalaga  para  sa  mga  prodyuser  at  artistang  katulad  ko  ang 
kumikitangpelikula.  Hinditayonawawalanng^ssignment  Noon 
na  may  nag-alok  sa  akin  ng  isang  pelikulang  naiiba  sa  lahat  ng 
pelikulang  ginawa  ko  -  ang  Burlesk  Queen  (1977). 

Hindi  ko  pa  nagagawa  ang  papel  na  ginampanan  ko  rito. 
Kinakailangan  nito  ang  ibang  klaseng  tapang  ng  loob.  Naitanong 
ko  sa  sarili  ko  noon:  Tanggapin  kaya  ako  ng  mga  manonood  sa 
ganitong  papel?  Ano  kaya  ang  sasabihin  ng  mga  madre?  Ako  ay 
nag-aral  sa  St.  Mary's  Aeademy  sa  ilalim  ng  RVM  Sisters.  Kay 
rami  kong  pagtatanong  at  pagdududa.  Hanggang  sa  mabasa  ko 
ang  seript.  Kay  ganda  ng  seript!  Nagpasiya  akong  sumugal  dito. 
Dalawampu't  tatlong  taong  gulang  ako  noon. 

Ang  pelikulang  ito  ang  nagmulat  sa  akin  sa  maraming  bagay. 
Naging  matagumpay  ito.  Pinilahan  at  pinuri  pa  ng  mga  kritiko. 
Binuksan  pa  nito  ang  isipan  ng  mga  tao  sa  kalagayan  at  tibay  ng 
loob  ng  isang  babae. 

Naisip  ko  rin  na  kung  lalo  kong  pagbubutihin  ang  pagganap 
sa  pelikula,  kung  magiging  propesyunal  ako  sa  aking  pagtatrabaho, 
at  kung  pipili  ako  ng  mahusay  na  seript,  may  mararating  ako  sa 
larangan  ng  napili  kong  mundo  -  ang  mundo  ng  pelikula. 

Kaya  lang  puro  mga  eommereial films  ang  dumadating  sa  akin 
noon,  pero  mga  magagandang  pelikula  din  naman.  Ang  mga  ito  ay 
hinango  sa  komiks  at  radyo,  tulad  ng  Sinasamba  Kita  (1982), 
Gaano  Kadalas  Ang  Minsan?  (1982),  Paano  Ba  Ang 
Mangarap?  (1983).  Kumita  ang  mga  pelikulang  ito.  At  kapag 
marami  kang  pelikulang  kumikita  ay  talagang  sikat  ka  at  mas 
marami  ang  qffers.  Ang  kasabihan  noon  ay  sukatan  daw  ng  kasikatan 
ng  isang  artista  ang  tinatawag  na  box-qffice  appeal  niya. 

Mabuti  na  lamang  at  nariyan  ang  ating  mga  magagaling  na 
direktor  noong  mga  panahong  iyon,  katulad  nina  Ishmael  Bernal, 
Lino  Broeka,  Mike  de  Leon,  Lauriee  Guillen,  at  Marilou  Diaz- 
Abaya. 

At  dumating  na  nga  at  inalok  sa  akin  ang  papel  ng  isang 
kerida  sa  pelikulang Relasyon  (1982).  Muli  ko  na namang  tinanong 
ang  aking  sarili:  Uubra  ba  ito  sa  mga  tao?  Kasi  ang  bida  ay  isang 
kerida.  Pero  may  laman  naman  ang  istorya.  Maraming  kababaihan 
ang  makaka-re/<2£e  sa  papel  na  iyon  at  si  Ishmael  Bernal  pa  ang 
direktor.  Tinanggap  ko  ang  pelikula.  Kinilala,  kumita  ang  pelikula, 
at  pinalad  akong  manalo  ng  award  sa  iba't  ibang  award-giving  bodies. 
Dito  ko  nakuha  ang  aking  grandslam. 

Pagkatapos  ng  Relasyon,  kasunod  agad  na  ginawa  ko  ang 
pelikulang  Broken  Marriage  (1983).  Si  Ishmael  Bernal  muli  ang 
nagdirek  nito.  Inilalarawan  ng  pelikulang  ito  ang  nangyayari  sa 
mag-asawang  hindi  pareho  ang  prayoridad  sa  buhay.  Dahil  dito  ay 
nagkahiwalay  sila  at  naapektuhan  ang  kanilang  mga  anak.  Pero 
mayroon  akong  napakalaking  natutunan  sa  paggawa  ko  ng 
pelikulang  ito. 

Noong  nanalo  ako  ng  mga  awards  -  grand  slam  pa  -  sabi 
ko  sa  sarili  ko:  "Magaling  na  ako!"  Pagkakuha  ko  ng  isa  sa  apat  na 
award,  nag-unang  shooting  day  na  agad  ang  pelikulang  Broken 
Marriage  at  drama  agad  ang  unang  eksena  namin  ni  Christopher 

de  Leon.  Aba!  Na-take  7  ako!  Sabi  sa  akin  ni  Ishmael  Bernal: 
"Bakit  Vi,  ano  ba  ang  nangyayari  sa  iyo?  Nagdadrama  ka  pero 
bakit  may  twinkle-twinkle  ang  mga  mata  mo?"..  Sabi  ko:  "Direk, 
umaarte  naman  po  ako,  ah."  Sinabihan  ako  ni  direk  ng  "Anong 
arte  yan!!!?"  At  ipinasok  niya  ako  sa  kubeta,  at  ako  ay  ikinulong 
niyadito.  Pagkataposaypinag-;bggingniyaakonglOminuto.  Ang 
sabi  niya  sa  akin:  "Huwag  kang  mag-ilusyon!  Hindi  ibig  sabihin  na 
dahil  tumanggap  ka  ng  award,  eh,  magaling  ka  na!  Mag-jogging  ka 
diyan  at  tanggalin  mo  ang  ilusyon  na  iyan  sa  iyong  sarili!" 

Pagkatapos  ng  insidenteng  ito,  natanim  sa  isip  ko  na  ang 
pag-aaral  pala,  paghahasa  at  pagdagdag  ng  kaalaman  sa  larangang 
aking  pinili,  ay  dapat  tuluy-tuloy.  Hindi  ibig  sabihin  na  dahil  may 
best  aetress  award  ka  ay  ikaw  na  ang  pinakamagaling  at  hindi  mo  na 
kailangang  mag-aral.  Maramingmagagaling,  kaya  kailangan  walang 
hinto  ang  pag-aaral.  Ito  ay  patuloy  kong  ginagawa. 

Pagkatapos  ng  pelikulang  Broken  Marriage,  naging  madre 
naman  ako  sa  pelikula  ni  Mike  de  Leon  na  SisterStella L.  (1984). 
Kasabay  nitong  ipinalabas  ang  pelikula  ni  Ms.  Sharon  Cuneta. 
Hindi  ko  lang  maalala  ang  titulo  ng  pelikulang  ito  ni  Sharon,  kung 
Bituing  Walang  Ningning  (1984)  o  Bukas  Luluhod  ang  mga 
Tala  (1984),  pero  sabay  ang  unang  araw  ng  palabas  ng  aming  mga 
pelikula  at  talaga  napaluhod  ang  ningning  ng  tala  ko  dahil  nilangaw 
ang  pelikula  ko!  Umiiyak  akong  nagpunta  kay  Mother  Lily 
[Monteverde],  pero  ang  sabi  lang  niya:  "Ganyan  talaga  ang  buhay." 

Gayunpaman,  ako  ay  labis  na  natutuwa  -  at  aking 
ipinagmamalaki  ito  -  sapagkat  sa  kabila  ng  mapait  na  nangyari  sa 
pelikulang  Sister  Stella  L.,  hanggang  ngayon  ay  natatandaan  pa 
ng  mga  tao  ang  pelikulang  ito  at  itinuturing  pang  isa  sa  mga 
pinakamahuhusay  na  pelikula  sa  kasaysayan  ng  pelikulang  Pilipino. 

Napakatapang  ng  pelikulang  SisterStella  L.  Lakasan  lang 
talaga  ng  loob.  Marami  talaga  kaming  itinaya  sa  pelikulang  ito. 
Dalawampung  taon  na  ang  nakakaraan,  ngunit  sariwa  pa  sa  akin 
ang  mga  eksena  kong  ginawa  dito.  Napaka-makatotohanan  ang 
mga  eksenang  aming  ginawa  para  sa  mga  manggagawa.  Pero  sa 
ngayon,  makaraan  ang  20  taon,  parang  iyong  aming  inilahad  na 

mga  problema  noon  ay  siya  pa  ring  mga  problema  natin  ngayon. 
Parang  walang  nagbago. 

Sa  pelikulang  Rubia  Sewios  (1978)  na  ginawa  namin  ni 
Direktor  Lino  Broeka,  biktima  ng  rape  naman  ako  dito.  Pero  sa 
halip  na  manahimik  at  umasa  na  lang  sa  batas,  ako  ay  naghiganti. 
Pinatay  ko  ang  aking  rapist  na  si  Phillip  Salvador.  Natakot  ako  sa 
ending  ng  pelikula  dahil  baka  kung  ano  na  naman  ang  sasabihin  ng 
mga  makakapanood.  Pero  nakuha  ko  ang  simpatiya  ng  mga 
manonood  at  tinangkilik  ng  mga  tao  ang  aking  pelikula.  Marahil 
ay  naging  epektibo  ang  aking  pag-arte  dito  at  nagabayan  ako  ng 
husay  ni  Direk  Lino  Broeka. 

May  kasabihan  kami  sa  industriya  na  sa  pelikula,  bawal  na 
bawal  patayin  ang  bida.  Hindi  raw  nagugustuhan  ng  mga  fans. 
Dahil  dito,  hindi  raw  kumikita  ang  pelikula.  Pero  may  ginawa 
akong  dalawang  pelikulang  talaga  namang  sumugal  kami. 

Katulad  ng  pelikulang  Pahiram  nglsang  Umaga  (1989) 
na  isinulat  ni  Jose  Javier  Reyes  na  ginawa  namin  ni  Direk  Ishmael 
Bernal  noong  1989.  Namatay  ang  karakter  ko  sa  pelikulang  ito 
pero  kumita  ito,  taliwas  sa  tradisyunal  na  paniniwala  ng  ibang  tao. 
Ngunit  higit  na  mas  mahalaga  ang  nilalaman  ng  pelikulang  ito. 
Nadiskubre  ng  karakter  ko  sa  pelikulang  ito  na  mayroon  siyang 
kanser  at  ilang  buwan  na  lamang  ay  babawian  na  siya  ng  buhay. 
Pero  naging  matatag  siya.  Hinarap  at  inihanda  niya  ang  kanyang 
sarili  sa  kahihinatnan  niya  at  ng  kanyang  anak.  Ipinakita  nito  ang 
katatagan  at  katapangan  ng  isang  babae  sa  harap  ng  napakatinding 
krisis  sa  kanyang  buhay. 

Gayundin  ang  pelikulang  DahilMahalKita  (The  Dohura 
Cortez  Story)  (1993)  na  hango  sa  tunay  na  buhay.  Ginampanan 
ko  ang  papel  ng  isang  biktima  ng  anti-immunedeficiency  syndrome 
(AIDS)  na  namatay  dahil  sa  sakit  na  ito.  Ito  ang  kauna-unahang 
pelikulang  Pilipino  na  tumalakay  sa  sakit  na  AIDS.  Pumayag  akong 
gawin  ang  pelikula  dahil  sa  pamamagitan  nito,  mailalarawan  namin 
ang  tunay  na  nangyayari  sa  isang  biktima  ng  AIDS  at  ang  nagiging 
kalagayan  niya  sa  ating  lipunan.  Noong  isinali  namin  sa  Manila 
Film  Festival  ang  pelikulang  ito,  tinangkilik  ito  ng  mga  manonood. 
Nabuksan  pa  namin  ang  mga  mata  ng  tao  tungkol  sa  sakit  na  AIDS. 

Sa  pelikulang  Ipagpatawad  Mo  (1991),  sinikap  naman 
naming  talakayin  ang  isa  pang  uri  ng  sakit  na  hindi  naman 
nakamamatay  pero  kailangang  harapin  at  unawain  lalo  na  ng  isang 
magulang  na  may  anak  na  nagtataglay  ng  ganitong  sakit:  ang  autism. 
Ito  ang  unang  pelikulang  tumalakay  sa  sakit  na  ito.  Sumugal  kami 
dito  at  pinanood  naman  ito  ng  napakarami  nating  mga  kababayan. 

Sapelikulangyln<z&  (2000)  naman,  makatotohanan  naming 
nailarawan  ang  mga  problemang  umuusbong  sa  pagitan  ng  anak  at 
ng  isang  magulang,  lalo  na  ng  isang  ina,  na  kailangang  mangibang 
bansa  para  magtrabaho  at  masuportahan  ang  kanilang  mga 
pangangailangan;  ang  hirap  na  dinaranas  at  tinitiis  ng  mga  domestie 
helpers  natin;  ang  kaawa-awang  kalagayan  ng  mga  anak  na  naiiwan 
nila;  at  ang  katatagan  ng  isang  babae  bilang  ina  at  asawa  sa  gitna 
ng  kahirapan  at  mga  pagsubok  sa  buhay.  Isa  rin  ito  sa  mga 
pelikulang  talagang  tumatak  sa  akin.  Hindi  ko  rin  ito 
makakakalimutan. 

Ganito  rin  halos  ang  mga  karakter  na  aking  binigyang-buhay 
sa  mga  sumunod  kong  pelikula.  Katulad  ng  Bata-Bata. . .  Paano 
Ka  Ginawa  (1998)  ni  Direk  Chito  Rono.  Ginampanan  ko  ang 
papel  ni  Leah  Bustamante  na  ayaw  magpatali  sa  leeg  at  maging 
sunud-sunuran  lang  sakinakasamang  lalaki.  Prangka.  Matapang. 
May  tiwala  sa  sarili.  May  sariling  prinsipyo  at  pamantayan  sa  buhay 
bilang  isang  tao,  bagama't  isa  rin  siyang  ina.  Samakatuwid,  hindi 
siya  ordinaryong  babae. 

Sa  Dekada  '70  (2002),  nagkasama  kaming  muli  ni  Direk 
Chito  Rono.  Ginampanan  ko  ang  papel  ng  isang  tahimik  na  ina  na 
dahil  sa  kanyang  personal  na  karanasan  ay  namulat  sa  hindi 
makatarungan,  hindi  makatao  at  mapang-aping  elemento  ng 
diktaduryang  pamahalaan.  Ipinakita  rin  dito  ang  pagkamulat  ng 
isang  tipikal  na  maybahay  sa  hindi  pantay  na  pagtingin  ng  lipunan 
sa  karapatan  at  kakayahan  ng  mga  babae  at  ang  pagbibigay-halaga 
niya  sa  kanyang  sarili.  Itong  mga  bagay  na  ito  ang  nagbunsod  sa 
kanya  na  makiisa  at  makilahok  sa  mga  pwersang  nakikipaglaban 
para  sa  pampulitika  at  panlipunang  pagbabago.  Isa  itong  pelikula 
na  akin  ding  ipinagmamalaki. 

Kung  naging  matagumpay  ang  mga  pelikulang  nabanggit 
ko  ngayon  dito  ay  sapagkat  naging  mapalad  ako  at  ako  ay 
natulungan  ng  mga  magagaling  na  direktor  at  manunulat  tulad  nina 
Pete  Laeaba,  Rieky  Lee,  Jose  Javier  Reyes,  at  Lualhati  Bautista. 
Gusto  ko  ring  pasalamatan  ang  mga  aktor  na  nakasama  ko  na 
nagbigay  ng  kanilang  suporta.  Ang  mga  naglapat  ng  musika,  mga 
editor,  mgAproduetion  designers,  at  lahat  ng  mga  nakasama  namin  na 
tinatawag  nilang  teehnieal  staff  o  mga  tao  sa  likod  ng  kamera.  Higit 
sa  lahat,  gusto  kong  pasalamatan  ang  lahat  ng  aking  naging  mga 
prodyuser,  sapagkat  sila  ang  nagtiwala  sa  inyong  lingkod  at  nagbigay 
sa  akin  ng  mga  pelikulang  tunay  na  maipagmamalaki. 

Kung  may  pagkakaisa  talaga  ang  lahat,  nagtatrabaho, 
nagtutulungan,  may  kakayahan  at  may  direksyon  ang  kanilang 
pinaghihirapan,  makakalikha  talaga  tayo  ng  isang  pelikula  na 
mataas  ang  kalidad  at  talaga  namang  kaya  nating  ipagmalaki. 

Bagama't  wala  na  sa  ating  tabi  ngayon  sina  Direktor  Lino 
Broeka  at  Ismael  Bernal  at  hindi  na  aktibo  si  Mike  De  Leon,  marami 
pa  rin  tayong  mga  direktor  na  nagtataglay  ng  galing  o  talino.  Nariyan 
sina  Direk  Chito  Rono,  Olive  Lamasan,  Jeffrey  Jeturian,  Jerry 
Sineneng,  at  marami  pang  iba.  Marami  rin  tayong  mga  manunulat 
at  teknisyan  na  malikhain,  mahuhusay,  at  propesyunal  na 
nakakalikha  ng  mataas  na  uri  ng  pelikula.  Kailangan  lamang  na 
mabigyan  sila  ng  sapat  at  angkop  na  pagkakataon  at  suporta  upang 
maipakita  at  lalong  mapagyaman  ang  mga  katangiang  ito.  Kaya 
sana,  sa  panahong  ito,  sumugal  tayo  sa  kanilang  talento. 

Subalit  maraming  problemang  kinakaharap  ngayon  ang 
ating  industriya.  Marami  sa  mga  kasamahan  namin  sa  industriya 
ang  wala  nang  hanapbuhay  ngayon.  Katunayan,  marami  akong  mga 
kasamahang  aktor  at  direktor  na  dumadalaw  sa  aking  tanggapan 
sa  Lipa  para  humingi  ng  tulong.  Halos  telebisyon  na  lamang  ang 
bumubuhay  sa  kanila.  Ngunit  ang  karamihan  ay  wala  na  talagang 
trabaho. 

Ayon  sa  Newsbreak,  noong  1971  ay  nakagawa  ng  251 
pelikula  ang  ating  mga  prodyuser.  Subalit,  ayon  sa  Film  Aeademy 
of  the  Philippines,  halos  164  pelikula  lamangtaun-taon  ang  nagawa 

muk  1996  hanggang  1999  at  bumabapa  lalo  ito  sa  mga  82  pelikula 
taun-taon  noong  2000  hanggang  2003. 

Noong  nakaraang  taon,  55  pelikula  na  lang  ang  nagawa  ng 
ating  mga  prodyuser.  At  hindi  lahat  ng  mga  pelikulang  ito  ay 
kumita.  Maraming  dahilan  kung  bakit  paunti  nang  paunti  ang 
gumagawa  ng  pelikula. 

Una,  halos  50%  ang  ipinapatong  na  buwis  sa  ating  pelikula. 
Pangalawa,  hindi  pa  naipapalabas  sa  mga  sinehan  ang  isang 
pelikula,  napapanood  na  agad  ito  sa  pamamagitan  ng  mga  pirated 
CDs  at  DVDs.  Ayon  sa  isang  prodyuser  ng  pelikula,  kikita  pa 
sana  ng  mga  karagdagang  20  hanggang  30  milyong  piso  ang  kanilang 
pelikula  kung  wala  sanang  lumabas  na  pirated  CDs  ng  pelikula 
bago  ito  ipalabas  sa  mga  sinehan. 

Pangatlo,  kungnoong  araw  ay  marami  ang  tumatangkilik 
sa  ating  mga  pelikulang  Pilipino,  ngayon  ay  halos  hindi  na 
makayanang  gumugol  ng  pera  sa  panonood  ng  sine.  Mahal  na  ang 
tiket.  Noong  nag-umpisa  ako  ay  7.50  lang  yata  ang  tiket.  Ngayon 

ay  80  hanggang  150  pesos  na.  Ngayon,  ang  mgasine  ay  nakikita 
na  lamang  sa  mga  mall.  Ang  mga  sinehan  na  sinasabi  nating  mga 
pang-masa  kung  saan  sila  ay  kumportableng  pumupunta  katulad 
ng  Odeon,  Cinerama,  Roxan,  Galaxy,  at  iba  pa  ay  sarado  na  yata 
lahat  ngayon.  Isa  pa  sa  nagpadagdag  ng  hirap  ay  ang  pagtaas  ng 
pamasahe.  Nagmahal  na  rin  ang  mga  pagkain  sa  mall. 

Pang-apat,  masyadong  matindi  na  ang  kompetisyon  ngayon. 
Mas  tinatangkilik  at  kumikita  ngayon  ng  malaki  ang  mga  dayuhang 
pelikula.  Katunayan,  ayon  kayJoseJavierReyes,  ang  pelikulang 
Spiderman  2  (2004)  ay  kumita  ng  27  milyong  piso  sa  Metro  Manila 
sa  kauna-unahang  araw  pa  lamang  pagkatapos  ng  Metro  Manila 
Film  Festival.  Anong  pelikula  natin  noong  nakaraangyesriiW  na 
ito  ang  kumita  ng  ganito  kalaki  sa  isang  araw?  Noong^/m  festival, 
hanggang  walong  pelikula  ang  ating  ipinalabas  at  iyon  ang  araw  ng 
mga  lokal  na  pelikula.  Pero  walang  kumita  ng  ganoon  sa  isang 
araw.  Kumita  lamang  ng  5  o  10  milyong  piso,  parang  napakasaya 
na. 

At  dahil  mas  madali,  mas  mura,  at  mas  malayo  na  malugi 
ang  mag-import  ng  dayuhang  pelikula  kaysa  gumawa  ng  pelikula 
dito  sa  ating  bansa,  may  mga  prodyuser  na  itinutuon  na  lamang 
ang  kanilang  pansin  sa  pag-import  ng  mga  pelikula.  At  nangyayari 
na  rin  ito  sa  ating  telebisyon.  May  mga  prodyuser  tayo  na  nagi- 
import  na  lamang  ng  mga  telenovela  mula  sa  Korea,  Taiwan,  at 
Mexico.  Mas  mura  ito  kaysa  magprodyus  ng  lokal  na  telenovela. 
Pero  sa  dakong  huli,  ano  ang  mapait  na  nangyayari?  Marami  sa 
mga  kababayan  natin  ang  nawawalan  ng  trabaho,  mula  direktor, 
aktor,  manunulat,  teknisyan,  hanggang  sa  mga  maliliit  na 
manggagawa  katulad  ng  mga  ekstra,  karpintero,  pintor,  at  mga 
mananahi  na  kailangan  sa  produetion  design.  At  sino  ang  binibigyan 
natin  ng  trabaho?  Ang  kumikita  po  ngayon  ay  mga  taga-ibang  bansa 

Ako'y  labis  na  nalulungkot  sa  katayuan  ngayon  ng  ating 
industriya  ng  pelikula.  Ngunit  sa  kabila  nito,  ako'y  naniniwala  na 
kaya  pa  nating  sagipin  ang  industriya.  Sa  palagay  ko,  dapat  pag- 
aralan  ng  ating  pamahalaan  kung  paano  mababawasan  ang  buwis 

na  ipinapataw  dito.  Napakabigat  nito.  At  napakataas  na  at  pataas 
pa  nang  pataas  angproduetion  eost  ng  paggawa  ng  pelikula.  Kaya 
nagiging  matamlay  ang  ating  mga  prodyuser  na  gumawa  ng  pelikula, 
katulad  ng  nangyayari.  Pito-pito  na  lang  daw.  Pero  hindi  sila  masisi 
dahil  negosyo  din  ang  paggawa  ng  pelikula. 

Kailangan  ding  pag-aralan  ng  ating  pamahalaan  ang 
paglalagay  ng  regulasyon  sa  pagpasok  ng  mga  dayuhang  pelikula. 
Hindi  naman  pipigilan  ang  pagpasok  nila.  Ang  sinasabi  ko  lang  ay 
bigyan  namang  prayoridad,  pagmalasakitan  naman  natin  ang  sariling 
produkto.  Nais  ko  ring  idagdag  na  kailangan  din  naman  pagbutihin 
ang  mga  istorya  sa  paggawa  ng  pelikula.  Hindi  iyong  nangongopya 
na  lamang.  Kailangan  namang  de-kalidad.  May  tatak  Pinoy. 

Ngunit  sa  kabila  ng  lahat,  mayroon  pa  ring  gumagawa  sa  atin  ng 
pelikula  na  mataas  ang  kalidad,  maipagmamalaki,  nakikipagsabayan 
at  kinikilala  sa  ibang  bansa.  Ang  ibig  sabihin  ay  may  pag-asa,  may 
ibubuga.  Pero  iilan  na  lang  sila. 

Ako  naman  ay  handang  ibaba  ang  aking  talent  fee.  Ang 
kondisyon  ko  lang  naman  ay  gusto  kong  makitang  may  laman  ang 
iskrip.  Katunayan,  may  nag-aalok  sa  akin  na  gumawa  ng  pelikula 
para  sa  isang  independent  film  produeer.  At  tinatanong  ako  kung 
magkano  ang  talent  fee  ko.  Ang  sabi  ko  sa  kanila  ay  ipakita  muna 
nila  ang  iskrip  sa  akin.  Madaling  pag-usapan  ang  talent  fee.  May 
mga  lumalapit  sa  amin  ni  Senator  [Ralph]  Reeto  upang  humingi  ng 
tulong  at  suporta.  Si  Senator  Reeto  ay  isa  sa  mga  awtor  ng  pagtatayo 
ng  Rlms  Rating  Board  na  nagbibigay  ng  insentibo  sa  mga  pelikulang 
mataas  ang  kalidad 

Sa  amin  sa  Lipa,  nagpasa  kami  ng  isang  batas  na 
nagbabawas  ng  amusement  tax  mula  30%  to  15%  sa  lahat  ng 
pelikulang  Pilipino  na  ipapalabas  sa  mga  sinehan  sa  aming  bayan. 
Ang  buhay  o  ikabubuhay  ng  pelikulang  Pilipino  ay  nasa  ating  mga 
kamay  mismo.  Nasa  ating  pamahalaan,  sa  ating  mga  prodyuser  ng 
pelikula,  sa  atin  mismong  mga  manonood,  sa  atin  mismong  naririto 
ngayon.  Tulungan  nating  makabangon  ang  industriya  ng  pelikula. 
Lahat  -  kasama  ako  -  ay  kailangan  talagang  makiisa! 

Sa  pelikula  nagkakatagpo-tagpo  ang  iba't  ibang  uri  ng  sining 
-  ang  panitikan,  performingarts,  musika,  potograpiya,  at  iba  pa.  Kaya 
napakabisang  instrumento  ito  sa  pakikipagtalastasan  at  pakikipag- 
ugnayan  sa  mga  tao. 

Hindi  nakapagtataka  kung  bakit  napakalakas  ng 
impluwensya  ng  sining  na  ito  sa  ating  mga  kababayan.  Kadalasan, 
dito  nila  idinidikit  ang  mga  desisyon  nila  sa  buhay.  Kaya  sa 
pamamagitan  sa  pelikula,  mas  epektibo  nating  napapa-unlad, 
napapalawak  at  nabubuksan  ang  kaisipan  ng  mga  manonood  natin 
tungkol  sa  iba't  ibang  bahagi  ng  ating  buhay  at  sa  lipunang  ating 
ginagalawan  na  dapat  ay  nasasalamin  dito.  At  dahil  dito,  mas 
napabubuti  nila  ang  pagdedesisyon  sa  buhay,  ang  pakikitungo  sa 
kapwa,  ang  partisipasyon  sa  paglikha  ng  isang  lipunang  maunlad, 
malaya  at  matatag  at  may  malasakit  sa  kapwa.  Kaya  dapat  nating 
alagaan  at  ingatan  ang  ating  pelikula. 

Marami  at  mabigat  ang  problema  ng  ating  industriya  ng 
pelikula.  Marami  at  mabigat  din  ang  mga  problemang  kinakaharap 
ng  ating  mga  mamamayan  at  ating  pamahalaan,  na  ang  iba  ay 
masasalamin  sa  ating  mga  pelikula.  Kailangang  pag-isipan  natin 
ang  mga  ito.  Kumilos  tayo  batay  sa  ikabubuti  ng  higit  na  nakararami 
habang  may  panahon  pa. 

Naalala  ko  po  tuloy  ang  sinabi  ng  karakter  ko  sa  pelikulang 
Sister  Stella  L.  Bilang  pangwakas,  uulitin  ko  ito  sa  inyo  dahil 
gusto  kong  ipaalam  sa  inyo  na  ngayon  na  ako'y  naging  isang  punong- 
lungsod  at  naharap  na  sa  realidad  ng  buhay,  ngayon  ay  mas 
naiintindihan  ko  na  ang  mga  salitang  ito: 

Marami  pa  akong  hindi  alam  at  dapat  malaman 
tungkol  sa  mga  kasalukuyang  kalagayan  ng  mga 
sistema  ng  lipunan.  Kailangan  ko  pang  patuloy 
namag-aral  at  matuto.  Pero  angmahalaga,  ako 
ay  narito  na  ngayon,  hindi  na  lamang  nanonood, 
kundi  nakikiisa  sa  pagdurusa  ng  mga  hindi 
nakakarinig,  tumutulong  sa  abot  ng  aking 
makakaya.  Kaya  kung  hindi  tayo  kikilos,  sino  ang 
kikilos?  Kung  hindi  ngayon,  kailan  pa? 

